Polisie-hoës besoek slagoffers van kleinhoewe-aanvalArgieffoto: Phillip Bruwer Twee bevelvoerders het ŉ besoek afgelê by die slagoffers van ŉ aanval Vrydag in die vroeë oggendure op ŉ kleinhoewe buite Pretoria waartydens ŉ rower doodgeskiet is. Konst. Connie Moganedi, woordvoerder van die Cullinan-polisie, het aan Maroela Media gesê kapt. Gertzen, waarnemende stasiebevelvoerder van die Cullinan-polisie, en kapt. Du Toit, bevelvoerder van die speurtak, het die slagoffers op hul kleinhoewe in die Rooikoppies-omgewing, oos van Pretoria, gaan besoek. Maroela Media het vroeër berig drie onbekende mans, gewapen met messe, het toegang tot ŉ bejaarde man se huis op die kleinhoewe verkry. Dit was omstreeks 03:00 en die man het geslaap. “Die verdagtes het die man vasgebind en begin om die huis te plunder. Die slagoffer se kleinneef wat in ŉ ander huis op dieselfde hoewe woon, het egter tot sy bejaarde oom se redding gekom. Hy het vinnig na buite gegaan om ondersoek in te stel toe hy die honde hoor blaf het, waarna die verdagtes met huisware weggehardloop het,” het Moganedi gesê. Kapt. Mavela Masondo, provinsiale polisiewoordvoerder, het aan Maroela Media bevestig een verdagte is tydens die voorval doodgeskiet. “Die omstandighede rondom die skietery word nog ondersoek,” het hy gesê. Die polisie, met die hulp van die honde-eenheid, het later elektriese toestelle teruggevind wat ŉ paar meter van die slagoffer se huis agtergelaat is. Niemand is nog in verband met die voorval in hegtenis geneem nie. “Kapt. Gertzen en kapt. Du Toit het hulle daartoe verbind om pogings te versterk om die veiligheid van inwoners, insluitende plaasbewoners, te versterk. Gertzen het onderneem dat die Cullinan-polisie nie sal rus totdat die oortreders aangekeer is nie,” het Moganedi bygevoeg.